ഹയര് സെക്കന്ഡന്ഡറി തുല്യതാപരീക്ഷ അവസാനിച്ചു ആലപ്പുഴ: സ്കൂള് വിദ്യാഭ്യാസം പൂര്ത്തിയാക്കാനാകാത്തവര്ക്കായി സാക്ഷരതാ മിഷന് നടത്തുന്ന ഹയര് സെക്കന്ഡറി തുല്യതാ കോഴ്സിന്റെ പൊതു പരീക്ഷ അവസാനിച്ചു. പരീക്ഷയില് 1440 പേര് പങ്കാളികളായി. ജില്ലയില് ഏഴു കേന്ദ്രങ്ങളിലായി നടന്ന പരീക്ഷയില് പങ്കെടുത്തവരില് 944 സ്ത്രീകളായിരുന്നു. 211 പേര് എസ്. സി. വിഭാഗത്തില്പ്പെട്ടവരായിരുന്നു. രണ്ടുപേര് എസ്.ടി. വിഭാഗവും. കായംകുളം ഗവ. ഹയര് സെക്കന്ഡറി സ്കൂളില് പരീക്ഷ എഴുതിയ ദാമോധരനാണ് 68 പ്രായം കൂടിയ പഠിതാവ്. കക്കാഴം സ്കൂളില് പരീക്ഷ എഴുതിയ ഷിനി ജോയിയാണ് 23 പ്രായം കുറഞ്ഞ പഠിതാവ്. ഉമ്മയും മകനും, ദമ്ബതിമാര്, സഹോദരങ്ങള്, ജനപ്രതിനിധികള് എന്നിവരും പരീക്ഷയില് പങ്കാളികളായിരുന്നു. ചേര്ത്തല ഗവ. ഹയര് സെക്കന്ഡറി സ്കൂളില് ആംബുലന്സില് കിടന്ന് പരീക്ഷ എഴുതിയ തുല്യതാ പഠിതാവിനെ ജില്ലാ പഞ്ചായത്ത് പ്രസിഡന്റ് കെ.ജി. രാജേശ്വരി സന്ദര്ശിച്ചു. കടക്കരപ്പള്ളി സ്വദേശി ലക്ഷ്മിയാണ് ആംബുലന്സില് കിടന്ന് സ്ക്രൈബിന്റെ സഹായത്തോടെ പരീക്ഷ എഴുതിയത്. തുല്യതാ പരീക്ഷ എഴുതുന്ന ഭിന്നശേഷിക്കാരായ പഠിതാക്കള്ക്ക് ആവശ്യമായ പഠന സൗകര്യമൊരുക്കാന് ജില്ലാ പഞ്ചായത്ത് പദ്ധതി തയ്യാറാക്കുമെന്ന് പ്രസിഡന്റ് പറഞ്ഞു. ജില്ലാ പഞ്ചായത്തംഗം അഡ്വ. ആര്. റിയാസ്, ജില്ലാ സാക്ഷരതാ മിഷന് പ്രോജക്ട് കോര്ഡിനേറ്റര് കെ.വി. രതീഷ്, പ്രേരക്മാരായ എം.ആര്. ഐഷ, പുഷ്പലത, ഉദയകുമാരി, മോഹനന് എന്നിവര് ഒപ്പമുണ്ടായിരുന്നു. ജില്ലാ പഞ്ചായത്ത് വൈസ് പ്രസിഡന്റ് അഡ്വ. ബിപിന് സി. ബാബു കായംകുളം ഗവ.ഹയര് സെക്കന്ഡറി സ്കൂള് സന്ദര്ശിച്ചു.